《和余葭白题唐子畏画韩熙载夜宴图》
清代·厉鹗

韩郎自是江北人，避地去作江南臣。更从江南到江北，便道江南有人忆。

归来笑拥名花丛，疏眉小面居当中。千枝银烛照舞影，满堂宾客看惊鸿。

门生解事执乐句，燕支拍碎声穿空。酣嬉跌宕君莫笑，一半桃李无春风。

宫中唱念家山破，烧槽哀怨传何穷。聊将群婢污名检，此意未必闻重瞳。

六如居士不并时，何由户外三更窥。笔底故有嫱与施，我不见画但见诗。

诗工直疑画逊之，眼饱铅黛嘲贫儿。从来裴休说法为人愿，不妨衲衣乞食随歌姬。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。